**Obrazloženje**

**Nacrta Izvješća o stanju u prostoru Općine Sirač za razdoblje od 2015. do 2019. godine**

Jedan od osnovnih dokumenata praćenja stanja u prostoru Općine Sirač je Izvješće o stanju u prostoru. Izvješćem se prikazuje trenutačno stanje pojedinog područja, ali i smjer kretanja budućeg razvoja područja, poštujući zaštitu okoliša i druge prostorne vrijednosti. Dokument je izrađen na način da čim sažetije prezentira podatke Općine Sirač, zajedno s tekstualnim i kartografskim sadržajima te tabličnim prikazima i grafovima obveznih prostornih pokazatelja.

Osnovni cilj Izvješća je kroz analizu stanja u prostoru i svih dostupnih pokazatelja te njihovom usporedbom, definirati primjenjivost i nedostatke postojećih prostornih planova te na osnovi ocjene stanja u prostoru dati prijedloge razvojnih mjera i preporuka za unapređenje održivog razvoja prostora kroz plan aktivnosti za naredno razdoblje.

Izvješće o stanju u prostoru Općine Sirač za razdoblje od 2015. do 2019. godine predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Izvješća o stanju u prostoru Općine Sirač za razdoblje od 2015. do 2019. godine na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Izvješća o stanju u prostoru Općine Sirač za razdoblje od 2015. do 2019. godine uputit će se na donošenje Općinskom vijeću Općine Sirač.